Vero Boquete

**Verónica Boquete Giadáns**, coñecida como **Vero Boquete**, nada en Santiago de Compostela o 9 de abril de 1987, é unha futbolista galega, que xoga como centrocampista e dianteira na Como 1907, da Serie A de Italia.

Considerada como unha das mellores futbolistas españolas da historia, desenvolveu a súa carreira en máis dunha ducia de equipos de oito países e tres continentes. Foi a primeira española en gañar a Liga de Campións e a primeira en marcar nunha final. Foi tamén a primeira española finalista no Balón de Ouro e a única en ser elixida como a mellor xogadora da liga estadounidense. En 2020 foi elixida no once ideal do ano nos Premios The Best da FIFA.

Foi 56 veces internacional coa selección española absoluta, sendo a segunda máxima goleadora da súa historia, con 38 goles. Foi capitá da selección e liderou a esta na Copa do Mundo de Fútbol Feminino en 2015, o primeiro Mundial no que participou España. Tamén é a capitá da selección de Galicia.

## Traxectoria 
### Inicios (1987-2010) 
#### Comezos no fútbol base (1987-1999) 
Interesouse polo fútbol por influencia de seu pai Nicasio (adestrador en categorías rexionais) e de seu irmán Adrián, que chegou a xogar en Segunda División B. Comezou xogando ao fútbol sala no equipo do seu barrio, o Don Bosco. Era un equipo só de nenos e a normativa impedía os equipos mixtos, polo que durante os primeiros anos só adestraba con eles, mentres tiña que ver os partidos dende a bancada. Grazas aos esforzos de seu pai e do equipo, que acudiron á Federación Galega e ao CSD, conseguiron finalmente que se cambiase o regulamento. Mentres xogaba no Don Bosco, comezou a compaxinar o fútbol sala co fútbol 11, xogando ao mesmo tempo no CD Belvís.

#### Funeraria Apóstol e Xuventú Aguiño (2000-2005) 
Militou logo no Funeraria Apóstol de fútbol sala, co que gañou a Copa Galicia no ano 2000 e disputou ata catro promocións frustradas de ascenso a Primeira División entre 2002 e 2005. Dende 2002 xogou ademais ao fútbol no SD Xuventú Aguiño de Ribeira. Co equipo ribeirense proclamouse en 2003 campioa galega, logrando o ascenso a Primeira Nacional (segunda categoría do fútbol feminino español), e subcampioa da Copa Galicia, tras perder na final contra Lavadores.

#### CD Transportes Alcaine (2005-2008) 
Xogou co equipo de Aguiño en Primeira Nacional ata 2005, cando despois de ter ofertas entre outros de Levante e Sevilla, fichou polo CD Transportes Alcaine -despois rebautizado como CD Prainsa Zaragoza- co que debutou na Superliga, a máxima categoría de fútbol feminino de España, ao mesmo tempo que o facía o club. Despois de acadar a permanencia durante os dous primeiros anos -un deles grazas a un gol da galega no último partido-, o terceiro ano o equipo logrou consolidarse e rematou oitavo, logrando a clasificación para a Copa da Raíña. Antes da súa disputa, ao final da tempada despois da conclusión do campionato de liga, o club informouna de que non contaban con ela e que era libre de seguir o seu futuro lonxe do club, formas que desgustaron á dianteira. Nos seus anos na capital aragonesa estudou Maxisterio de Educación Física.

#### RCD Espanyol (2008-2011) 
;No Espanyol (2008-2010)
Entre 2008 e 2010 xogou no Real Club Deportivo Espanyol, onde conseguiu un subcampionato da Superliga e dúas Copas da Raíña, consolidándose como unha das xogadoras con maior progresión e unha das mellores do panorama nacional, anotando 31 goles en 61 partidos.

;Primeira incursión nos Estados Unidos (2010)
Foi entón cando lle chegou a oportunidade no fútbol profesional, e no verán de 2010 marchou a Nova York para xogar co Buffalo Flash a parte final da tempada na W-League, naquel momento segunda categoría do fútbol feminino estadounidense. Con este equipo xogou os play-offs, gañou o título de liga e marcou oito goles, dous deles na final disputada en Santa Clarita, California, sendo elixida mellor xogadora da final. Só uns días despois do remate fichou polos Chicago Red Stars, equipo da WPS, a máxima categoría dos Estados Unidos, para xogar os últimos partidos da tempada. e marcou o seu primeiro gol na penúltima xornada da liga fronte ao Philadelphia Independence, facendo o primeiro dos dous goles do seu equipo (2-0). Na derradeira xornada deu dúas asistencias na vitoria por 2-1 sobre Washington Freedom e foi elixida "Mellor Xogadora da Xornada".

;Derradeira tempada no Espanyol (2010-2011)
[miniatura|Xogando co [Tyresö FF en 2014.]]Tras a súa "xira americana" regresou ao Espanyol para a tempada 2010-11. Co club perico foi a máxima goleadora da liga, con 39 goles en 28 partidos, establecendo un récord no campionato. As súas cifras goleadoras contribuíron de xeito significativo a que o seu equipo rematase primeiro do seu grupo na primeira fase da Superliga e primeiro tamén na segunda fase, xogando a final contra o Rayo Vallecano por segundo ano consecutivo. No partido de ida da final Vero Boquete marcou dous goles para poñer o 2-2 no marcador, pero o seu equipo caeu derrotado no partido de volta en Sant Adrià de Besòs (1-2), acabando de novo subcampión.

### Etapa profesional (2011-2020) 
#### Philadelphia Independence e subcampionato da WPS (2011) 
A xogadora finalizou así a súa etapa en España e no verán de 2011 decidiu levar a súa carreira á profesionalidade, fichando polo Philadelphia Independence da WPS, máxima categoría do fútbol estadounidense. Alí marcou 5 goles nos 11 partidos que xogou na liga regular, meténdose o equipo nos *play-offs* polo título.

 Tras derrotar ao magicJack nas semifinais disputaron a final contra o club neoiorquino no que xogara a tempada pasada, agora renomeado como Western New York Flash. O partido acabou 1-1 despois dos 90 minutos e a prórroga, pasando a decidirse nos penaltis. Vero Boquete marcou o seu lanzamento, pero o fallo da madrileña Laura del Río deulle o título ao Flash. Con todo, Vero Boquete foi elixida mellor xogadora da liga. 

#### Fútbol ruso e debut na Liga de Campións (2011-2012) 
Tan só uns meses despois fichou polo Futbol'nyj Klub Ėnergija Voronež, o equipo máis laureado de Rusia, co que xogou a Liga de Campións Feminina da UEFA, a máxima competición por clubs de Europa. Debutou na competición o 29 de setembro de 2011, nos oitavos de final contra o Bristol Academy Women's Football Club, que rematou cun empate a 1-1. Marcou o seu primeiro gol no partido de volta, sendo este decisivo para gañar 4-2 e pasar aos oitavos de final. Na seguinte rolda, con todo, non tiveron opcións contra o Futbol'nyj Klub Rossijanka de Sofía Jakobsson e perderon a eliminatoria por un global de 3-7.

#### Tyresö e éxitos en Suecia (2012-2014) 
En xaneiro de 2012 fichou polo Tyresö Fotbollsförening da Damallsvenskan de Suecia, onde compartiu vestiario coa cinco veces mellor xogadora mundial da FIFA Marta Vieira da Silva. O equipo logrou gañar a liga sueca, e Vero Boquete foi galardoada como a mellor centrocampista do campionato, unha posición que alternou coa de dianteira. A principios da tempada 2013, perdeu a Supercopa de Suecia nos penaltis contra o Kopparbergs Göteborg Fotboll Club, e logo acabou o ano como subcampión de liga. Na tempada seguinte o equipo chegou á final da Liga de Campións que perdeu 3-4 contra o entón vixente campión, o alemán VfL Wolfsburg. Vero Boquete anotou o segundo gol da final, converténdose así na primeira xogadora española en marcar nunha final.

#### Nova incursión nos Estados Unidos (2014) 
[miniatura|Co trofeo da [Liga de Campioas Feminina da UEFA de 2015.]]De novo a disparidade de datas nos campionatos permitiulle fichar brevemente polo Portland Thorns Football Club ata que chegase a oportunidade de fichar por outro club europeo de primeiro nivel e porque quería resarcirse do campionato de liga estadounidense que perdera uns anos antes nos penaltis. A pesar das expectativas, o club terminou terceiro na tempada regular e foi eliminado nas semifinais do *play-off* polo FC Kansas City, que acabou sendo o campión.

#### Campioa da Liga de Campións co FFC Frankfurt (2014-2015) 
En agosto de 2014 aceptou unha oferta para unirse ao Frauen-Fußball-Club Frankfurt alemán, triplo campión da Liga de Campións. Despois dunha gran tempada, o equipo chegou á final do torneo onde se enfrontou ao Paris Saint-Germain, logrando a vitoria por 2-1, converténdose así Vero Boquete na primeira española en gañar o torneo. Ademais foi incluída no equipo ideal do torneo. Disputou 33 partidos co club alemán, marcando 15 goles, 6 deles na máxima competición europea. Outro novo fito que logrou durante a súa estadía en Frankfurt foi converterse na primeira xogadora española en asinar un acordo cun patrocinador deportivo, Adidas.

#### Bayern München e lesión (2015-2016) 
En maio de 2015 fichou polo FC Bayern München. Coas bávaras proclamouse campioa da Bundesliga pero só xogou nove partidos debido a unha lesión que a mantivo parada a maior parte da tempada. Despois de falar coa directiva, acordaron a súa saída do club e aceptou unha oferta do Paris Saint-Germain, club contra o que gañara a Liga de Campións un ano antes. 

#### Paris Saint-Germain e terceira final de Champions (2016-2018) 
Asinou co equipo francés coa expectativa de lograr unha nova Liga de Campións, e estivo preto de logralo na súa primeira tempada. O club francés disputou a final o 1 de xuño de 2017 no Cardiff City Stadium contra as veciñas do Olympique Lyonnais, rematando cun empate a 0-0. O partido resolveuse na quenda de penaltis, onde Vero anotou o seu tiro, pero a vitoria foi para o Lyonnais por 7-6, logrando así o seu terceiro título e privando por segunda vez ao equipo parisiense do título. Na tempada seguinte, a mediados do campionato, decidiu deixar o club de mutuo acordo cos seus dirixentes por falta de minutos e aceptou unha oferta do Beijing Beikong Phoenix FC da Superliga da China. Co club francés marcou un total de 13 goles en 43 partidos.
[miniatura|Verónica Boquete co [Bayern de Múnic (feminino)|Bayern de Múnic no 2016]]

#### Paso pola China e volta aos Estados Unidos (2018-2020) 
Tras case un ano na capital da China, onde o equipo acabou sexto na liga, o 4 de xaneiro de 2019 fichou polo Utah Royals Football Club, da NWSL, volvendo así á máxima categoría do fútbol feminino dos Estados Unidos.​​ O equipo quedou sexto a catro puntos dos play-offs e Vero Boquete foi incluída no «equipo do mes» da competición en maio. A tempada 2020 non chegou a comezar por mor da pandemia de coronavirus.

#### AC Milan (2020-2022) 
En novembro de 2020 fichou polo AC Milan, a sección feminina do club milanés fundada un par de anos antes. Debutou o 15 de novembro na vitoria por 1-0 sobre a Roma, levando nas costas o número 87, ano do seu nacemento. Na súa primeira tempada acadou o subcampionato da Serie A por detrás da Juventus e a clasificación para a Liga de Campións da UEFA, e o club renovou o seu contrato por outro ano.

#### Fiorentina (2022-2025) 
En xaneiro de 2022 deixou o Milan para fichar pola Fiorentina. Asinou contrato só ata o final da tempada, pero ao remate desta foi renovada tamén para a tempada 2022/23, na que acabou sendo a máxima goleadora do equipo con dez goles. Na campaña 2023/24 anotou nove goles en liga e foi elixida pola Federación como mellor centrocampista da Serie A. Xogou no club toscano un total de tres anos e medio, nos que marcou 31 goles en 97 encontros.

#### Como 1907 (2025-) 
No verán de 2025 anunciouse a súa fichaxe polo Como 1907, que creara cinco anos antes a sección feminina. Este club debutou na máxima división italiana nesta mesma temporada tras un dobre salto de categoría: ascenso deportivo e ocupación da praza do Chievo Verona na serie A. O Como 1907 fíxose para esta estrea con xogadoras contrastadas como a propia Vero ou a estadounidense Heather O'Reilly, tamén veterana.

### Selección española 
Debutou coa selección sub-19 aos 16 anos, en marzo de 2004, nun partido fronte a Italia (2-2). Coa sub-19 gañou o Campionato Europeo Feminino sub-19 da UEFA no 2004. Disputou o mesmo ano a Copa do Mundo sub-19 en Tailandia, onde foi elixida pola FIFA como unha das mellores 18 xogadoras do torneo. Na Eurocopa, disputada en Suecia, a selección española chegou a cuartos de final, con dous goles de Vero Boquete.

Xogou 56 partidos coa selección absoluta, sendo a máxima goleadora da súa historia, con 38 goles. Disputou co equipo nacional a Copa do Mundo do Canadá en 2015, primeiro Mundial xogado por España, marcando un dos dous únicos goles do seu equipo no campionato.

### Selección galega 
[miniatura|Vero Boquete coa [Selección Española Feminina de Fútbol Sala|selección española en 2013]]
En 2002, con 15 anos, foi convocada por primeira vez para a selección galega sub-25 adestrada por Manolo "Petaca", coa que disputou durante os seguintes anos o Campionato Nacional de Autonomías. En 2007 participou no rexurdimento da selección galega absoluta, que volveu xogar un partido 20 anos despois do último. Foi en Balaídos fronte á selección de Cataluña e acabou con derrota por 1-6. Ao ano seguinte xogou contra a selección das Illas Baleares en Pasarón, partido que acabou con vitoria por 7-1 e dous goles de Vero Boquete. O seu terceiro e último partido coa selección galega foi en 2016 no Estadio da Lomba fronte a Cataluña (0-5).

## Recoñecementos 
No ano 2011 foi elixida como a mellor xogadora da WPS, máxima categoría do fútbol estadounidense, e foi galardoada co premio *Gallegos del Año*. En 2013 foi finalista no Premio UEFA á Mellor Xogadora en Europa, rematando quinta, posición que repetiu ao ano seguinte, mentres que en 2015 foi cuarta. En 2014 foi ademais finalista no FIFA Balón de Ouro, quedando en oitava posición na votación, e nos Estados Unidos foi elixida segunda mellor xogadora da liga, só por detrás da escocesa Kim Little. Ese mesmo ano a Xunta de Galicia concedeulle a medalla Castelao e o goberno de España condecorouna coa medalla de bronce da Real Orde do Mérito Deportivo. No 2016 recibiu en Ames o premio á mellor futbolista galega da tempada 2014/15.

No 2018 o Concello de Santiago de Compostela cambiou o nome do Estadio Multiúsos de San Lázaro, pasando este a chamarse "Estadio Municipal Verónica Boquete de San Lázaro".

En decembro de 2020 foi elixida no once ideal do ano na gala anual dos Premios The Best da FIFA.

## Outras actividades 
Dende febreiro de 2015 é embaixadora da UEFA para o desenvolvemento do fútbol feminino. Dende 2017 forma parte da comunidade de futbolistas *CommonGoal*, iniciativa liderada por Juan Mata que loita a favor da reintegración social da infancia a través dos fondos recadados co 1% do salario dos e das futbolistas desa comunidade.

## Palmarés 
### Clubs 
#### Funeraria Apóstol 
* **Liga Autonómica de Fútbol Sala (4):** 2001/02, 2002/03, 2003/04 e 2004/05.
* **Copa Galicia de Fútbol Sala (1):** 1999/00.

#### Xuventú Aguiño 
* **Liga Galega de Fútbol Feminino (1):** 2002/03.

#### Prainsa Zaragoza 
* **Copa Aragón de Fútbol Feminino (3):** 2005, 2006 e 2007.

#### RCD Espanyol 
* **Copa da Raíña (2):** 2009 e 2010.
* **Copa Cataluña (2):** 2008 e 2009.

#### Buffalo Flash 
* **W-League (1):** 2010.

#### Tyresö FF 
* **Liga de Suecia (1):** 2012.

#### FFC Frankfurt 
* **Liga de Campións Feminina da UEFA (1):** 2014/15.

#### FC Bayern München 
* **Bundesliga Feminina (1):** 2015/16.

### Internacional 
#### Selección española sub-19 
* **Campionato Europeo Feminino Sub-19 da UEFA (1):** 2004.

### Distincións individuais 
* **Máxima goleadora da Superliga (1):** 2010/11 (39 goles).
* **MVP da final da W-League (1):** 2010.
* **Xogadora da Semana da WPS (1):** 2010
* **Xogadora do Ano da WPS (1):** 2011
* **Mellor centrocampista da Liga Sueca (1):** 2012
* **Xogadora da Semana da NWSL (3):** 2014
* **Once Ideal da Liga de Campións da UEFA (1):** 2014/15

## Notas 
## Véxase tamén 
### Bibliografía 
* 
**Cuentos de buenas noches para nuestras niñas rebeldes.* Editorial Destino, 2021. ISBN: 9788408241676

### Ligazóns externas 
* Páxina oficial de Verónica Boquete.
*Verónica Boquete - Novas voces para a lingua - Real Academia Galega